joelniklaus/EU_Wikipedias huggingface dataset:
Ilpo Okkonen

Ilpo Okkonen (s. 1954) on Oulussa toimiva valokuvaaja, graafinen suunnittelija, mainostoimistoyrittäjä, tietokirjailija ja kirjankustantaja. Koulutukseltaan hän on arkkitehti, ja valokuvaajan työssään hänet tunnetaan erityisesti arkkitehtuurikuvaajana. Hän on kuvittanut ja julkaissut kymmeniä valokuvateoksia, joista Asko Salokorven kanssa 1985 julkaistu Suomen arkkitehtuuri 1900-luvulla valittiin maailman kauneimmaksi kirjaksi.

Ilpo Okkonen opiskeli arkkitehdiksi Oulun yliopistossa 1977–1992 ja oli työharjoittelussa Reima ja Raili Pietilän toimistossa 1979. Jo opiskeluaikoina Okkonen perusti Studio 10 Oy:n, jonka kautta Okkonen teki arkkitehtuuri- ja mainosvalokuvausta sekä multivisio-ohjelmia muun muassa Oulun kaupungille ja Oulun yliopistolle. Vuodesta 1993 hänen yrityksenään on ollut Studio Ilpo Okkonen Oy, joka toimii sekä mainostoimistona että valokuvateosten kustantajana. Lisäksi Okkonen on vuodesta 2012 toiminut Oulu3D-yrityksen toimitusjohtajana.

Vuonna 2014 Okkonen kokosi 40-vuotistaiteilijajuhlansa kunniaksi valokuvistaan Minä näen -virtuaalinäyttelyn verkkoon.

1990-luvun alussa Okkonen ja hänen vaimonsa Seija toivat Suomeen Iriadamant-intiaaneiksi itseään kutsuvan ranskankielisen kultin, joka piti leiriä Kittilässä. Okkoset olivat mukana liikkeessä, kunnes ryhmä karkotettiin Suomesta ja lopetti pian toimintansa. Okkoset kertoivat asiasta vuonna 2017 radioidussa 11-osaisessa sarjassa Intiaanit tullee! Ilpo Okkonen oli keskeisesti mukana neliosaisessa ranskalais-suomalais-belgialaisessa television dokumenttisarjassa Gaialand (2022), joka kertoo kultista ja sen huijariksi paljastuneesta johtajasta Norman Williamista.

Teoksia
Oulu 1983–1984 (Jukka Ukkolan kanssa, Pohjoinen 1984, ISBN 951-9152-80-6)
Suomen arkkitehtuuri 1900-luvulla (Asko Salokorven kanssa, Gummerus 1985, ISBN 951-20-2522-1)
Pilvilinnoja ja vesiposteja : kulta-ajan arkkitehtuuria pohjolan valkeaan kaupunkiin (Ritva Okkosen kanssa, Pohjoinen 1985, ISBN 951-749-024-0)
Keski-Pohjanmaa / Mellersta Österbotten (Jukka Ukkolan ym. kanssa, Länsirannikko 1990, ISBN 952-9505-06-X)
Tornio (Timo Mäntyvaaran kanssa, Studio Ilpo Okkonen 1996, ISBN 952-5109-00-3)
Kaiken keskellä Oulu : erään kaupungin anatomia (Jukka Ukkolan kanssa, Studio Ilpo Okkonen 1997, ISBN 952-5109-02-X)
Scenic Contra Costa County (Frank Haegelandin kanssa, MBIC 1998, ISBN 0-9667420-0-1)
Helsingin kasvot / Faces of Helsinki (Asko Salokorven kanssa, Studio Ilpo Okkonen 1999, ISBN 952-5109-09-7)
Aleksanterinkatu – katu Helsingin sydämessä (Asko Salokorven kanssa, Studio Ilpo Okkonen 2004, ISBN 952-5109-16-X)
Oulun tuomiokirkko (Arvi Seppäsen kanssa, Studio Ilpo Okkonen 2002, ISBN 952-5109-11-9)
Seutunsa keskellä Oulu (Jukka Ukkolan kanssa, Studio Ilpo Okkonen 2004, ISBN 952-5109-17-8)

Lähteet

Aiheesta muualla
Studio Ilpo Okkosen verkkosivusto

Suomalaiset valokuvaajat
Suomalaiset arkkitehdit
Suomalaiset graafiset suunnittelijat
Suomalaiset yrittäjät
Syntymävuosi puuttuu
Elävät henkilöt
Suomalaiset kirjankustantajat
Suomalaiset mainonnan suunnittelijat
Suomalaiset tietokirjailijat
Vuonna 1954 syntyneet
Mette Mestad

Mette Mestad on norjalainen uransa lopettanut ampumahiihtäjä.

Mestad voitti maailmancupin kokonaiskilpailun kaudella 1983–1984. Hän sijoittui MM-kilpailuissa 1984 pikakilpailussa kahdeksanneksi ja normaalimatkalla 17:nneksi, 1985 pikakilpailussa kahdeksanneksi ja 1986 normaalimatkalla 12:nneksi.

Lähteet 

Norjalaiset ampumahiihtäjät
Arnegi

Arnegi () on kunta Baskimaan Ranskan puoleisessa osassa.

Kunnassa oli vuonna 2012 noin 235 asukasta. Kunnan pinta-ala on 22 neliökilometriä.

Lähteet

Aiheesta muualla

Pyrénées-Atlantiquesin kunnat
Sakari Nupponen

Sakari Nupponen (s. 5. heinäkuuta 1956 Lahti) on suomalainen toimittaja, joka valittiin kaupunkilehti Helsingin Uutisten päätoimittajaksi kesällä 2014. Vuosina 2012–2014 Nupponen työskenteli kaupunkilehti Tamperelaisen päätoimittajana. Nupponen on toiminut myös Ilta-Sanomien, Taloussanomien ja Talouselämän toimittajana ja taloustoimittajana sekä Aamulehden, Satakunnan Kansan ja Ylä-Satakunnan toimittajana.

Nupponen valittiin Suomen Lehtiyhtymässä Vuoden 2012 kaupunkijournalistiksi. Vuonna 2014 Olutliitto myönsi hänelle Hyvä Tuomas -palkinnon.
Hän on kirjoittanut vuonna 2007 ilmestyneen kirjan Aikamatka hotelli Viruun. Teos on käännetty myös viroksi.

Lähteet 
 LinkedIn

Suomalaiset päätoimittajat
Vuonna 1956 syntyneet
Elävät henkilöt
Vuoden pyöräilykunta

Vuoden pyöräilykunta on tunnustus, joka on myönnetty vuodesta 1991 lähtien joka vuosi jollekin Suomen kunnalle. Tunnustus on luonteeltaan kannustepalkinto, jonka valintakriteereissä tarkastellaan pyöräilyverkkoa, pyöräilyinfran kehittyneisyyttä, markkinointia ja aktivointia, sitoutuneisuutta pyöräilyn kehittämiseen ja pyöräilymääriä. Samaa kuntaa ei voi valita 10 vuoden sisällä uudestaan. Vuoden pyöräilykunnan valitsee Suomi Pyöräilee -työvaliokunta. Työvaliokunnassa on edustettuna paikallisia ja valtakunnallisia pyöräily- ja liikuntajärjestöjä, LVM, THL ja polkupyörien maahantuojia, myyjiä ja valmistajia.

Palkitut

Lähteet 

Suomalaiset palkinnot
Suomen pyöräily
Kunniamaininnat
Davide Formolo

Davide Formolo (s. 25. lokakuuta 1992 Marano di Valpolicella, Veneto) on italialainen maantiepyöräilijä

Formolo aloitti ammattilaisuransa italialaisessa Cannondale Pro Cycling Teamissa 2014. Hän siirtyi seuraavana vuonna yhdysvaltalaiseen Cannondale-Garmin-talliin, nimeltään sittemmin Cannondale-Drapac. Kausilla 2018–2019 hän edusti saksalaista Bora-Hansgrohe-joukkuetta ja vuodesta 2020 UAE Team Emiratesia. 

Formolo voitti Italian ympäriajossa 2015 neljännen etapin karattuaan kärkiryhmästä hieman ennen viimeisen nousun alkua Hän voitti maantieajon Italian-mestaruuden 2019.

Saavutuksia 

Lähteet: Pro Cycling Stats, Cycling Archives
2015
Volta ao Algarve, nuorten kilpailun voitto
Italian ympäriajo, nuorten kilpailussa toinen, 4. etapin voitto
2016
Puolan ympäriajo, kokonaiskilpailussa neljäs
Espanjan ympäriajo, kokonaiskilpailussa yhdeksäs
2017
Italian ympäriajo, kokonaiskilpailussa kymmenes, nuorten kilpailussa kolmas
2018
Liège–Bastogne–Liège, seitsemäs
Italian ympäriajo, kokonaiskilpailussa kymmenes, 8. etapilla toinen, 11. etapilla kolmas
2019
Katalonian ympäriajo, 7. etapin voitto
Liège–Bastogne–Liège, toinen
Italian ympäriajo, kokonaiskilpailussa 15:s, 7. ja 17. etapilla kolmas
Maantieajon Italian-mestaruus
2020
Strade Bianche, toinen
Critérium du Dauphiné, 3. etapin voitto
2021
Italian ympäriajo, kokonaiskilpailussa 15:s
Tre Valli Varesine, toinen
2022
Italian ympäriajo, 7. etapilla kolmas

Lähteet 

Italialaiset maantiepyöräilijät
Vuonna 1992 syntyneet
Elävät henkilöt
Pääsiäistropari

Pääsiäistropari (, Christos anesti) on pääsiäisen viettoon varsinkin ortodoksisessa kirkossa ja bysanttilaista riittiä noudattavissa idän katolisissa kirkoissa liittyvä lyhyt hymni. Nykyisin se esiintyy myös Suomen evankelis-luterilaisen kirkon virsikirjassa virtenä nro 90. Pääsiäistropari on syntynyt noin-400 luvulla.

Useimpien muiden troparien tavoin se on lyhyt säkeistö, jota usein käytetään kertosäkeenä psalmien säkeiden
välissä, mutta toisinaan myös erillisenä. Sen tekijää ei tunneta, joskin sitä on väitetty Romanos Melodoksen kirjoittamaksi. Se lauletaan yleensä ensimmäisessä plagaalisessa kirkkosävellajissa, tavallisesti kolme kertaa peräkkäin.

Käyttö ortodoksisessa kirkossa 
Tropari lauletaan vuosittain ensimmäisen kerran pääsiäisen kokoöisessä jumalanpalveluksessa ristisaatossa kirkon ulkopuolella, kirkon ovien ollessa vielä suljettuina. Tämän jälkeen se lauletaan jokaisen kaanonin jälkeen, pääsiäisstikiiran lopussa, psalmien yhteydessä, ehtoollisen aikana ja liturgian lopussa.

Tämän jälkeen tropari lauletaan vielä pääsiäistä seuraavan viikon aikana ehtoopalvelusten alussa ja lopussa. Vielä Tuomaan sunnuntain jälkeenkin, joka on viikon verran pääsiäissunnuntain jälkeen, se juhlistaa ortodoksista jumalanpalvelusta koko pääsiäisajan, jonka katsotaan kestävän helluntaihin saakka.

Troparin sanat 
Tropari kirjoitettiin alujaan koinee-kreikaksi, mutta se lauletaan tavallisesti paikallisella liturgisella kielellä tai paikallisella kansankielellä, ellei se ole sama. Viime aikoina on tullut tavaksi laulaa se useammallakin kielellä.

Tropari luterilaisessa virsikirjassa 
Suomessa ortodoksinen pääsiäisyön jumalanpalvelus on radioitu ja televisioitu vuosittain jo useiden vuosikymmenien ajan, ja täten pääsiäistropari on tullut tunnetuksi muillekin kuin ortodokseille. Vuonna 1986 Suomen evankelis-luterilainen kirkko päätti ottaa troparin virsikirjaansa pääsiäisvirsien joukkoon, jossa se on nyt virsi numero 90. Virsikirjassa sen yhteyteen merkittiin ohje: ”Virsi lauletaan yleensä kolme kertaa.” Tropari on myös ruotsinkielisen virsikirjan lisävihkossa "Sång i Guds värld" numerolla 850 Kristus är uppstånden från de döda. Ruotsinkielisen tekstin lisäksi siellä on tropari kirkkoslaavin- ja kreikankielisenä.

Lähteet

Aiheesta muualla 
 Virsi 90: Kristus nousi kuolleista (sanat ja nuotit)
 Pääsiäistropari kreikaksi Valamon luostarin munkkien laulamana
 Pääsiäistropari useilla kielillä

Pääsiäinen
Ortodoksinen kirkkomusiikki
Virret
World of Tanks Generals

World of Tanks Generals (lyhyemmin WoT Generals) on Wargaming.netin vuonna 2015 julkaisema digitaalinen keräilykorttipeli.

Kehitys 
World of Tanks Generals pääsi suljettuun beetavaiheeseen helmikuussa 2015. Peli julkaistiin verkkoselaimille ja iOS:lle 25. marraskuuta 2015.

Pelaaminen 
World of Tanks Generalsissa pelataan tankkikorteilla, joita on yli 200 erilaista. Korteista kootaan 40 kortin pakka, jolla yritetään päihittää vastustaja pääsemällä vastustajan päämajaan. Pelaajat pelaavat vuorotellen 3 × 5 ruudun kokoisella ruudukolla. Pelissä on panssarivaunuja kolmelta eri maalta: Neuvostoliitto, Yhdysvallat ja Saksa. Panssarivaunut jaetaan viiteen vaunuluokkaan: kevyet, keskiraskaat ja raskaat vaunut, telatykit sekä PST-vaunut. Eri korttien ominaisuudet eroavat toisistaan vaunuluokasta ja vaunusta riippuen. Normaalien tankkikorttien lisäksi pelissä on käskykortteja, joilla on monimutkaisempi vaikutus.

Vastaanotto 

World of Tanks Generals sai melko hyvän vastaanoton. Se sai arvosteluja keräävältä Game Rankingsilta noin 77 prosenttia pisteistä. Pelaajalehden arvostelija Miika Huttunen kehui World of Tanks Generalsia näennäisestä yksinkertaisuudestaan huolimatta taktiseksi ja syvälliseksi.

Lähteet

Aiheesta muualla 
 Pelin virallinen sivusto 

Verkkopelit
iOS-pelit
Pentti Koivu

Pentti Koivu (s. 3. toukokuuta 1941 Nurmijärvi, Palojoki) oli Rauman kaupunginjohtaja vuodesta 1988 vuoteen 2004. 

Koivu valmistui filosofian maisteriksi vuonna 1967. Hän oli Karjaan yhteislyseon tuntiopettaja vuosina 1962–1963, Kellokosken yhteiskoulun vanhempi lehtori vuosina 1967–1969, Kankaanpään lyseon lyseon rehtori 1969–1973, Järvenpään yhteiskoulun rehtori vuonna 1973 sekä Suomen kaupunkiliiton opetusasiain sihteeri, apulaisosastopäällikkö ja yleissihteeri vuosina 1974–1987. Koivu oli Kankaanpään kaupunginvaltuuston jäsen ja 1. varapuheenjohtaja vuonna 1973, Järvenpään kaupunginvaltuuston jäsen vuosina 1977–1987,josta puheenjohtaja 1981–1987, Rauman puhelin Oy:n hallituksen puheenjohtaja vuosina 1989–1993, Rauman kauppakamarin hallituksen jäsen vuosina 1989–1995 ja Rauman aluesairaalan hallituksen puheenjohtaja vuosina 1990–1993.  Koivu sai kaupunkineuvoksen arvonimen vuonna 2004.

Lähteet 

Rauman pormestarit ja kaupunginjohtajat
Kankaanpään kaupunginvaltuutetut
Järvenpään kaupunginvaltuutetut
Vuonna 1941 syntyneet
Elävät henkilöt
Google Now

Google Now on Googlen henkilökohtainen avustaja. Se julkaistiin 9. kesäkuuta 2012.

Käyttö 
Google Now toimii puheohjauksella, joka aktivoituu sanomalla "Okey Google" tai "Ok Google". Now'lta voi kysyä knoppitietoa, matemaattisia ongelmia ja säätä. Sillä voi muun muassa vaihtaa järjestelmän asetuksia, hakea reittiohjeita ja tunnistaa kappaleita. Tieto esitetään erilaisissa korteissa, joista näkee esimerkiksi urheilutuloksia tai lähellä olevia paikkoja.

Lähteet

Aiheesta muualla 
 Viralliset verkkosivut 

Google
Android-sovellukset
IOS-sovellukset
Tuomarniemen metsäoppilaitos

Tuomarniemen metsäoppilaitos on Ähtärin Inhassa 1900-luvun alkuvuosista saakka toiminut metsäalan koulutusta antava oppilaitos. Se perustettiin alun perin metsänvartijakouluksi, ja nykyisin se toimii metsäalan perustutkintoon kouluttajana osana eteläpohjalaista Koulutuskeskus Sedua.

Historiaa
1800-luvun viime vuosina nousi tarve perustaa Lammilla toimineen Evon metsäkoulun lisäksi uusia metsäkouluja Keski- ja Pohjois-Suomeen. Näin saivat alkunsa paitsi Tuomarniemen, myös Pieksämäen Nikkarilan ja Rovaniemen Hirvaan metsäkoulut. Niiden perustaminen liittyi valtion silloiseen pyrkimykseen saada maaseutuammattien oppilaitoksia, metsäkoulujen lisäksi etenkin maanviljely- ja karjanhoitokouluja, eri puolille Suomea.

Tuomarniemen metsänvartijakoulu perustettiin vuonna 1903 Jyväskylän tuomiokunnan tuomarin virkatalon maille. Ensimmäiset jugendtyyliset puurakennukset valmistuivat 1904, mutta suurin osa 1910-luvulla. Ähtäristä hankittiin metsätiloja koulun harjoitusmaiksi, joilla tehtiin erilaisia metsänuudistuskokeita. Sen ansiosta seudulla kasvaa muun muassa lehtikuusta ja ulkomaisia puulajeja. Tuomarniemen pihapiirin puulajipuistossa kasvaa noin 80 puu- ja pensaslajia. Tuomarniemi kuuluu Suomen valtakunnallisesti merkittäviin rakennettuihin kulttuuriympäristöihin.

Tuomarniemi siirtyi 1997 valtiolta Seinäjoen ammatillisen korkeakouluopetuksen kuntayhtymälle. Seinäjoen ammattikorkeakoulun metsäkoulutus on 2000-luvulla toiminut Tuomarniemessä, kunnes metsätalouden koulutusohjelma päätettiin lopettaa vuodesta 2013 alkaen ja loput Seinäjoen amk:n luonnonvara-alan toiminnot keskittää Seinäjoelle ja Ilmajoelle. Tuomarniemessä toimii nyt Koulutuskeskus Sedun toisen asteen metsäalan perustutkintokoulutus.

Koulun opettajiin on kuulunut muun muassa Benjamin Helander (1903–1906),  ja sen johtajana toimi 1909–1939 Arvid Borg.

Nimet

 Tuomarniemen metsänvartijakoulu (1903–1922)
 Tuomarniemen metsäkoulu (1922–1964)
 Tuomarniemen metsäopisto (1965–1987)
 Tuomarniemen metsäoppilaitos (1988–2004)
 Seinäjoen koulutuskeskus, maatalous- ja metsäoppilaitos (2005–2007)
 Koulutuskeskus Sedu, Ähtäri, Tuomarniementie (2008–)

Johtajat
 Arvid Borg 1909–1939

Lähteet

Kirjallisuutta
 
 

Valtakunnallisesti merkittävät rakennetut kulttuuriympäristöt Suomessa
Suomen metsätalous
Ähtärin oppilaitokset
Google Zeitgeist

Google Zeitgeist on Googlen palvelu, joka määrittää eri Google-hakujen ja YouTubessa tehtyjen hakujen suosiota vuosittain. Sivusto tarjoaa vuosittaisen katsauksen suosituimpiin hakuihin.

Lähteet

Aiheesta muualla 
 Google Zeitgeist

Google
P. O. Korhonen

P. O. Korhonen Oy oli Raision Haunisissa toiminut huonekalutehdas, joka tunnettiin muun muassa Kari Asikaisen ja Timo Saarnion suunnittelemien, taivutetusta ja muotoon puristetusta puusta valmistettujen kalusteiden valmistajana. Martelan ja Artekin yhdessä omistaman yrityksen toiminta lopetettiin kannattamattomana 2014. Yritys haettiin konkurssiin, jossa päävelkojia olivat omistajayritykset.

Yrityksen perusti 1950-luvulla Huonekalutehdas Korhonen Oy:n tekninen johtaja Pekka Korhonen vaimonsa Ruthin kanssa huonekaluliikkeeksi. Aluksi yritys myi pääasiassa Alvar Aallon suunnittelemia kalusteita. Vähitellen yritys ryhtyi myös valmistamaan huonekaluja tehtaassaan Ruskolla. Vuonna 1979 P. O. Korhonen sai Huonekalutehdas Korhoselta valmistettavakseen Kari Asikaisen vuonna 1969 markkinoille tuodun Kari-istuinkalustesarjan, joka oli suuri myyntimenestys ja täytti pitkään tehtaan koko tuotantokapasiteetin. 1980-luvulla yrityksen osti julkiskalustevalmistaja Martela, ja vuonna 2011 toiseksi omistajaksi tuli Artek 49 prosentin osuudella.

P. O. Korhosen erikoisalaa oli puupuristaminen, jolla esimerkiksi tuolien istuinosat voidaan puristaa hyvin monenlaisiin muotoihin. Yritys on toimittanut tuoleja muun muassa Ruotsin valtiopäivätaloon. Julkiskalustaminen olikin yrityksen pääliiketoimintaa. Kari Asikainen suunnitteli P. O. Korhoselle Kari-sarjan lisäksi tuolimallit Schelectro (1987), Carbonara (1989), Pajazzo (1992), Maia (1993), Salus (2000) ja Pario.

Vuonna 1984 Raision Tuotekadulle valmistui Ola Laihon suunnittelema uusi tehdasrakennus, jonka arkkitehtuuri sai myönteistä huomiota. Rakennuksessa on 2010-luvun keskivaiheilta asti toiminut Riverco-konsernin veneliike Venemaailma.

Lähteet

Huonekaluvalmistajat
Entiset suomalaiset teollisuusyritykset
Raisio
Sisustusalan tuotemerkit
Reijola (Lappeenranta)

Reijola on Lappeenrannan kaupunginosa. Se sijaitsee ydinkeskustan laitamilla valtatie 6:n varrella.

Reijolassa sijaitsee Lappeenrannan rautatieasema, jonka yhteyteen 2000-luvun alussa valmistui matkakeskus myös linja-autoliikenteen käyttöön. Reijolassa on myös teollisuutta ja suuria valintamyymälöitä sekä Toikansuon jätevedenpuhdistamo, joka on Lappeenrannan kaupungin kuudesta puhdistamosta suurin. Puhdistamon vedet lasketaan Rakkolanjokeen.

Reijola on nimetty samannimisen maanomistajan mukaan. Reijolan talo sijaitsee alueella edelleen, mutta asutusta kaupunginosassa ei ole. Reijolan kantatilan maita oli myös nykyisen kaupunginosan ulkopuolella, muun muassa Reijolan pohjoisen naapurikaupunginosan Tykin–Kiviharjun alueella. Tykin–Kiviharjun ja Peltolan alueille suunniteltiin 1900-luvun alussa Reijolan taajaväkistä yhdyskuntaa, joka kuitenkin jäi käytännössä toteutumatta ensimmäisen maailmansodan aiheuttamien yhteiskunnallisten ja taloudellisten poikkeusolojen vuoksi.

Kaupunginosaa rajaavat Ratakatu pohjoisessa, Vanha Viipurintie idässä, valtatie 6 etelässä ja vanha Simola–Lappeenranta-rata lännessä. Reijolan naapurikaupunginosia ovat Tykki–Kiviharju, Alakylä, Harapainen, Hyrymäki, Myllymäki, Ihalainen, Mattila ja Kesämäki.

Lähteet

Aiheesta muualla 

 Kaupunginosan esittely Lappeerannan kaupungin sivustolla 

Lappeenrannan kaupunginosat
Tuulitunneli (televisiosarja)

Tuulitunneli on huhti–kesäkuussa 2015 Sub-kanavalla esitetty ohjelma, jossa eri tositelevisiosarjoista julkisuuteen nousseet henkilöt keskustelivat ja kilpailivat ajankohtaisiin asioihin liittyvissä kysymyksissä. Aiheina käsiteltiin tuoreita uutisia, politiikkaa, taloutta, maantietoa, tiedettä sekä taidetta.

Ohjelmaa juonsi Aki Linnanahde ja sen vakiopanelisteina toimivat Niko Saarinen sekä Maisa Torppa. Vaihtuvina panelisteina toimivat Suvi Pitkänen, Sahra Ali, Johanna Pulkkinen, Elina Tervo ja Marianne Kallio.

Ohjelma perustuu tuotantoyhtiö Rabbit Filmsin kehittämään formaattiin.

Katsojaluvut

Lähteet 

Suomalaiset televisiosarjat
2010-luvun televisiosarjat
Viihdeohjelmat
Visailuohjelmat
Subin televisio-ohjelmat
Lumiraja (aurinkokunnan synty)

Lumiraja on se etäisyys auringosta, jolla vesi tiivistyy jääksi. Yleisemmin lumiraja on jonkin haihtuvan aineen tiivistymisetäisyys. Alkuaurinkokunnassa veden lumiraja oli asteroidivyöhykkeellä, mutta häkäkaasun lumiraja Neptunuksen etäisyydellä.

Veden lumiraja 
Monet asteroidit ja komeetat sisältävät paljon haihtuvia aineita, koska syntyivät lumirajan ulkopuolella.

Veden lumirajan arvellaan monesti olleen noin 2,7-3,2 AUn päässä auringosta. Tällä etäisyydellä on nykyään asteroidivyöhyke. Nykyään lumiraja on lähempänä Aurinkoa, noin 1,7 AUn päässä siitä.

Vesi tiivistyi harvassa alkuaurinkoa ympäröineessä sumussa vasta hyvin kylmässä alle 150-170 K:n lämpötilassa.

Lumirajan etäisyys vaihteli aurinkokunnan synnyn aikanakin. Toisaalta lumirajan etäisyys riippui suhteellisen vähän alkuauringon kirkkaudesta ja kiekon tiheydestä.

Lunta saattoi säilyä varjoisissa kohdissa lumirajan sisäpuolellakin.

Teoreettinen esiplanetaarisen kiekon pintatiheys kasvoi lumirajan kohdalla noin 3 4-kertaiseksi. Näin koska haihtuvia aineita oli alkuaurinkosumussa 1,6 %, kun kiveä ja metallia 0,6 %.
Niinpä tiivistyneitten jäitten takia tiheämmässä kiekossa syntyi suuria planeettaytimiä, jotka keräsivät ympärilleen suuren vetyvaipan.

Maapallon vesi tuli lumirajan takaa asteroideista ja/tai komeetoista.

Muita lumirajoja 
Muita lumirajoja ovat esimerkiksi hiilidioksidin, häkäkaasun ja ammoniakin lumirajat. Häkäkaasun lumiraja oli noin 30 AUn päässä Auringosta eli suunnilleen Neptunuksen radan nykyisellä paikalla.

Lähteet

Aiheesta muualla 
Euroopan eteläinen observatorio (ESO): Lumirajan etäisyys aurinkokuntaan verrattuna

Aurinkokunnan synty
Vesi
Tykki–Kiviharju

Tykki–Kiviharju on Lappeenrannan kaupunginosa ja tilastoalue. Se sijaitsee kaupungin keskustassa.

Kaupunginosa muodostuu erityyppisistä Tykin ja Kiviharjun alueista, joiden rajana voidaan pitää Kangaskadun ja Mäntykadun risteystä. Osittain alueiden väliin jää vuonna 1887 käyttöönotettu Vanha hautausmaa. Tykki ja Kiviharju kehittyivät 1880-luvulta alkaen Lappeenrannan teollisuuslaitosten työntekijöiden asuinalueiksi. Ne liitettiin kaupunkiin vuoden 1932 alueliitoksessa, mitä ennen ne kuuluivat Lappeeseen. Tykin asutus on täysin pientaloasutusta, jolle erityisen leimansa antavat alueen kapeat kadut ja pienet tontit. Alueen sanotaan saaneen nimensä lempinimellä Tykki tunnetun ruotusotamies Juho Ekqvistin mukaan, joka oli alueen ensimmäisiä asukkaita. Kiviharju puolestaan on 1970–1980-luvuilta alkaen muuttunut kerrostaloalueeksi. Tykin–Kiviharjun tilastoalueella on 2 790 asukasta. Se on Keskustan suuralueen tilastoalueista väkiluvultaan suurin.

Tykin–Kiviharjun kaupunginosan pohjoisosassa on Lappeenrannan kauppatori, jonka ympäristön kerrostalojen alakerroksissa on myös liiketiloja. Koko kaupunginosan länsireunaa rajaa vanha Simola–Lappeenranta-rata, Lappeenrannan ensimmäinen rautatie. Kiviharjun länsipuolella sijainnut vanha, vuonna 1885 rakennettu rautatieasema eli Keisarinasema paloi tammikuussa 2013. Kiviharjulta lähti myös vuonna 1896 rakennettu pistoraide itään Kaukaan paperitehtaalle.

Kaupunginosan koillisnurkassa Tykin itäpuolella on Jalmari Lankisen suunnittelema, vuonna 1938 valmistunut funktionalistinen Armilan koulu, joka on toiminut myös sotasairalaana. Koulutyö Armilan koulussa päättyi vuonna 2013. Sen läheisyydessä ovat alkuperäinen puinen koulurakennus vuodelta 1922 sekä uudempi punatiilinen niin sanottu U-koulu, jossa on toiminut Armilan lukio, vuodelta 1965. Alueella on myös muutama 1950–1970-luvuilla rakennettu kerrostalo.

Kaupunginosaa rajaavat Oksasenkatu pohjoisessa, Kauppakatu idässä, Ratakatu etelässä ja vanha Simola–Lappeenranta-rata lännessä. Tykin–Kiviharjun naapurikaupunginosia ovat Keskus, Peltola, Alakylä, Reijola, Kesämäki ja Leiri.

Lähteet

Aiheesta muualla 

 Kaupunginosan esittely Lappeenrannan kaupungin sivustolla 
 Tykkiseura
 Tykki. Täydennysrakentaminen historiallisessa esikaupunkiympäristössä. Kaupunkikuva ja rakentamistapa. Atte Kiiasen arkkitehtuurin diplomityö Tykin alueesta.

Lappeenrannan kaupunginosat
European Battery Technologies

European Battery Technologies on yritys, joka jatkaa Varkaudessa vuonna 2013 konkurssiin päätyneen yrityksen European Batteries toimintaa. Alkuperäinen yritys aloitti toimintansa 2010.

Lähteet

Suomalaiset yritykset
Akut
Energian varastointi
Andrey Amador

Andrey Amador Bikkazakova (s. 29. elokuuta 1986 San Ramón, Alajuelan maakunta) on costaricalainen maantiepyöräilijä. Hänen isoisänsä on espanjalainen ja äitinsä venäläinen.

Amador aloitti ammattilaisuransa Caisse d'Epargne -joukkueessa 2009, ja edusti samaa tallia, nimeltään sittemmin Movistar Team vuoteen 2019 saakka. Vuodesta 2020 hän on ajanut Ineos Grenadiers -joukkueessa. 

Amador joutui ryöstetyksi ja pahoinpidellyksi kotimaassaan joulukuussa 2010. Häntä puukotettiin, ja hänet jätettiin tajuttomana joen rannalle useiksi tunneiksi. Hän sai munuais- ja keuhkovammoja, joista toipuminen kesti useita kuukausia.

Amador voitti Italian ympäriajossa 2012 Cervinian nousuun päättyneen etapin ennen Jan Bártaa ja Alessandro De Marchia. Kaksi päivää aiemmin hän oli sijoittunut kolmanneksi Sestri Levanteen päättyneellä etapilla. Hänestä tuli ensimmäinen suuren ympäriajon etapin voittanut costaricalaispyöräilijä.

Amador sijoittui Italian ympäriajon 2015 kokonaiskilpailussa neljänneksi. Hän sai saman vuoden Richmondin MM-kilpailuissa 2015 pronssia joukkueaika-ajossa.

Amador sai Italian ympäriajossa 2016 kokonaiskilpailun johtajan pinkkipaidan 13. etapin jälkeen ensimmäisenä costaricalaisena pyöräilijänä. Hän menetti paidan seuraavan etapin jälkeen ja sijoittui kokonaiskilpailussa lopulta kahdeksanneksi.

Saavutuksia 

Lähteet: Pro Cycling Stats, Cycling Archives
2007
Vuelta a Navarra, 5. etapin voitto
2008
Tour de l'Avenir, prologin voitto
2012
Italian ympäriajo, 14. etapin voitto, 12. etapilla kolmas, mäkikirikilpailussa kolmas
2013
Tirreno–Adriatico, kokonaiskilpailussa kahdeksas
Gent–Wevelgem, kymmenes
2014
Puolan ympäriajo, kokonaiskilpailussa kuudes
2015
Italian ympäriajo, kokonaiskilpailussa neljäs
MM-kilpailut, joukkueaika-ajossa pronssia
2016
Italian ympäriajo, kokonaiskilpailussa kahdeksas, 11. etapilla toinen, 1. etapilla (aika-ajo) kolmas
2017
Italian ympäriajo, kokonaiskilpailussa 18:s
2018
Klasika Primavera de Amorebieta, voitto
2019
Trofeo Matteotti, toinen

Lähteet 

Costaricalaiset maantiepyöräilijät
Vuonna 1986 syntyneet
Elävät henkilöt
Forever (televisiosarja)

Forever on  yhdysvaltalainen Matt Millerin luoma rikosdraamasarja. Sen esittäminen aloitettiin ABC-kanavalla 22. syyskuuta 2014. Toukokuussa 2015 ABC ilmoitti lopettavansa sarjan ensimmäisen kauden jälkeen.

Rooleissa

Juoni 
Tohtori Henry Morgan (Ioan Gruffudd) on New York Cityn kuolinsyyntutkija, joka poliisitapausten lomassa tutkii kuolemaa, selvittääkseen ratkaisun omaan kuolemattomuuteensa. Morganin ensimmäinen kuolema tapahtui 200 vuotta sitten hänen toimiessaan lääkärinä sukunsa laivalla, jolla kuljetettiin orjia Afrikasta. Siitä lähtien hän katoaa joka kerta kuoltuaan ja palaa alastomana veteen. Morgan ei ikäänny ja hänen ajan kuluessa saamansa tieto hämmästyttää muita. Hän työskentelee NYPD:lle oikeuslääkärinä ja toimii etsivä Jo Martinezin (Alana de la Garza) parina.

Tapahtumat Henry Morganin menneisyydestä näytetään sarjan kuluessa takaumina. Morgan on kasvattanut pojan, Aben (Judd Hirsch), joka on sarjan nykyhetkessä noin 65-vuotias. He omistavat yhdessä antiikkiliikkeen. Abe on sarjan alussa ainoa, joka tietää Morganin kuolemattomuudesta.

Vastaanotto 
Vastaanotto sarjan katsojien puolesta oli hyvä, mutta katsojaluvut eivät olleet kovin korkealla. Rotten Tomatoes antoi sarjalle arvosanaksi 57% ja Metacritic 54/100 pistettä. Sosiaalisessa mediassa sarjan fanit ovat nousseet tukemaan Foreverin jatkamista muilla kanavilla. Heinäkuussa 2015 Miller lähetti Twitter viestin kertoen ettei  Warner Bros ole löytänyt halukasta studiota jatkamaan sarjaa.

Nimikiista 
Pete Hamill julkaisi vuonna 2003 novelliin nimellä Forever, jonka tarinassa on samoja piirteitä kuin ABC:n televisiosarjassa. Novellissa iiriläinen päähenkilö saa lahjaksi kuolemattomuuden, mutta hänen on pysyttävä Manhattanin alueella tai menettää sen. 21. toukokuuta 2014 RadicalMedia pyysi virallisesti kirjeitse Warner Brosia muuttamaan televisiosarjan nimeä. Syyskuussa 2014 Hamill sanoi, ettei ole suunnitellut oikeustoimia.

Lähteet

Aiheesta muualla 
 Virallinen sivusto 
 

Yhdysvaltalaiset draamasarjat
2010-luvun televisiosarjat
ABC:n televisio-ohjelmat
Puuliitos

Puuliitos tarkoittaa puuntyöstössä kahden puukappaleen kiinnittämistä yhteen laajemman puurakenteen, kuten taulunkehyksen, huonekalun tai puurakennuksen rungon kokoamiseksi. Useimpien puuliitosten apuna käytetään jotakin kiinnitysmenetelmää kuten liimaa, nauloja, ruuveja tai poratappeja, mutta jotkin perinteiset liitostavat kiinnittyvät ilmankin.

Eri puuliitostapoja käytetään eri kohteissa, eri materiaaleille ja eri työmenetelmissä. Esimerkiksi käsityönä yksittäiskappaleena tehtävässä puuhuonekalussa voidaan käyttää erilaisia liitostapoja kuin teollisesti sarjatuotetussa, kuluttajan itse koottavassa huonekalussa. Puutalon piiloon jäävässä rungossa voidaan käyttää karkeampia, rakenteen lujuutta varmistavia liitostapoja kuin näkyviin jäävässä puusisustuksessa tai ulkoverhouksessa. Hirsirakentamisessa hirsien nurkkaliitoksia kutsutaan salvoksiksi.

Puuliitoksen pitävyyteen vaikuttavat käytettävän puun tai puulevyn lujuus- ja kosteusominaisuudet, liitokseen kohdistuvan rasitussuunnan tunnistaminen, oikein valittu liitostyyppi, liitoksen mittasuhteet ja muoto, työstettyjen pintojen yhteensopivuus, liiman ja liimauspintojen laatu sekä liitoksen tiukkuus.

Perinteisiä puuliitoksia

Puuliitokset rakennustyössä

Puurakennusten runkorakenteissa puuliitoksilla on keskeinen merkitys rakenteiden kantavuuden ja kestävyyden kannalta. Siksi rakenteisiin kaavailluista epätavallisemmista liitoksista vaaditaan erikoisselvitys ja osa liitostyypeistä on luvanvaraisia.

Rakennusliitokset jaotellaan liimaliitoksiin ja mekaanisiin liitoksiin. Perinteiset rakennusliitokset ovat kosketusliitoksia, joissa puristusvoima siirtyy puukappaleesta toiseen kosketuksen kautta, ja liittimen tehtävä on vain pitää osat paikoillaan. Kevyissä puurakenteissa yleisin liitostapa on naulaliitos tai ruuviliitos. Raskaammissa rakenteissa liittiminä käytetään pultteja, vaarnoja, naula- ja piikkilevyjä sekä metallisia muotokiinnikkeitä ja palkkikenkiä.

Lähteet

Aiheesta muualla

Lisää puuliitosten piirroskuvia ja nimiä

Puuntyöstö
Puurunko
Seinäjoen keskuspuisto

Seinäjoen keskuspuisto sijaitsee Seinäjoen keskustassa Seinäjoen kantakaupungin alueella. Puisto sijaitsee Seinäjoen ydinkeskustassa ja on kaupungin ensimmäisiä puistoja. Puiston on suunnitellut maisema-arkkitehti Katri Luostarinen vuonna 1955 ja puisto on valmistunut vuonna 1957. Keskuspuisto on toiminut useiden tapahtumien keskipisteenä mm. vappuna. Puiston perinteenä ylioppilaat ovat kastautuneet puiston koristealtaassa.

Keskuspuisto on peruskorjattu vuonna 1997 ja sen rajauksia ja pinnoitteissa on käytetty granittikiveä. Puiston graniittikivellä muotoillut joet Seinäjoki ja Pajuluoma päättyvät koristealtaaseen. Keskuspuistossa sijaitsee myös Jussi Koivusalon suunnittelema Paimentyttö-veistos.

Lähteet  

Seinäjoen keskusta 
Seinäjoen puistot
Mira ja miljoonakodit

Mira ja miljoonakodit on maalis–toukokuussa 2015 AVA-kanavalla esitetty ohjelma, jossa seurattiin myyntijohtaja Mira Kasslinin arkea kiinteistönvälittäjänä. Ohjelmassa Kasslinin johdolla tutustuttiin lähinnä suomalaisiin luksuskoteihin ja siihen kuinka Suomessa myydään arvokohteita.

Katsojaluvut

Lähteet 

2010-luvun televisiosarjat
Suomalaiset tositelevisiosarjat
Musta laatikko (Pariisin Kevään albumi)


Musta laatikko on suomalaisen Pariisin Kevät -yhtyeen viides studioalbumi, joka julkaistiin CD-levynä sekä digitaalisesti ladattavana 24. huhtikuuta 2015. Vinyylilevynä Musta laatikko julkaistaan 15. toukokuuta 2015. Albumi nousi ensimmäisellä listaviikollaan Suomen virallisen albumilistan toiseksi.

Albumin ensimmäinen single ”Haamupuhelu” julkaistiin 30. tammikuuta 2015. Kappale nousi yhdeksi viikoksi latauslistan 20:nneksi, sekä parhaimmillaan radioiden 39:nneksi soitetuimmaksi radiokappaleeksi. Kappaleen musiikkivideon ohjasi Herra Ylppö. Myös toisena singlenä julkaistun ”Hän saapuu luokseni pimeydessä” -kappaleen musiikkivideon Ylppö ohjasi.

Kappaleet

Arvostelut 
 Keskisuomalainen: 
 Soundi:

Lähteet 

Vuoden 2015 albumit
Pariisin Kevään albumit
Pegtymel

Pegtymel () on joki Tšukotkan autonomisessa piirikunnassa ja Sahan tasavallassa Venäjällä. Se on 345 kilometriä pitkä ja joen valuma-alue on 17 600 km² suuri. Se virtaa harvaan asutun seudun läpi ja laskee Itä-Siperian mereen Wrangelinsaaren lounaispuolelle.

Joen varrella sijaitsee Pegtymelin kalliopiirrokset, jotka löydettiin 1967.

Tšukotkan joet
Sahan tasavallan joet
Jürgen Locadia

Jürgen Locadia (s. 7. marraskuuta 1993 Emmen) on curaçaolaiset sukujuuret omaava alankomaalainen jalkapalloilija, joka edustaa englantilaisseura Brighton & Hove Albionia. Oikeajalkainen Locadia on pelipaikaltaan hyökkääjä.

Ura

Seurajoukkueura 
Locadian ammattilaisuran ensimmäinen seura oli PSV Eindhoven, jota hän edusti kuutena kautena. Locadian debyytti Eredivisiessä tapahtui syyskuussa 2012 VVV Venloa vastaan. Locadia iski ottelussa hattutempun. Kaudella 2011–2012 hän voitti seuran kanssa niin KNVB-cupin kuin Alankomaiden supercupinkin. Seuraavalla kaudella Locadia debytoi seuransa paidassa Eurooppa-liigassa, jota hän on pelannut myös kausilla 2013–2014 ja 2014–2015. Kaudella 2013–2014 Locadia teki 31 pelaamassaan Eredivisie-ottelussa 13 maalia.

Tammikuussa 2018 Locadia siirtyi englantilaisseura Brighton & Hove Albioniin. Kevätkaudella 2018 hän pelasi Valioliigassa kuusi ottelua ja teki niissä yhden maalin. Kaudella 2018–2019 hän pelasi Valioliigassa 26 ottelua ja teki kaksi maalia. Elokuusta 2019 tammikuun 2020 loppuun hän edusti lainasopimuksella Saksan Bundesliigassa pelaavaa Hoffeinheimia. Helmikuun 2020 alussa hän siirtyi lainalle Yhdysvaltoihin MLS-liigan FC Cincinnatiin ja pelasi siellä kesäkuun 2021 loppuun saakka.

Maajoukkueura 
Locadia on pelannut kaikissa Alankomaiden ikäkausimaajoukkueissa alle 17-vuotiaista alle 21-vuotiaisiin. Alle 21-vuotiaissa hän pelasi vuosina 2013–2014 seitsemän ottelua tehden yhden maalin.

Lähteet 

Alankomaalaiset jalkapalloilijat
Vuonna 1993 syntyneet
Elävät henkilöt
Markiplier

Mark Edward Fischbach (s. 28. kesäkuuta 1989 Honolulu, Havaiji), joka tunnetaan YouTube-käyttäjänimellä Markiplier, on yhdysvaltalainen internetpersoona ja videopelien kommentaattori. Hänen videonsa keskittyvät pääosin indiepeleihin. Heinäkuussa 2017 hänen kanavallaan oli 17,9 miljoonaa tilaajaa ja hänen videoillaan lähes kuusi miljardia katselukertaa, mikä teki Markiplier (GAME)-kanavasta YouTuben 23:nneksi tilatuimman kanavan. Markiplier on lahjoittanut yli 3 000 000 dollaria hyväntekeväisyyteen.

Fischbach aloitti videoiden tuottamisen ja lataamisen Cincinnatissa, Ohiossa, mutta asuu nyt Los Angelesissa, Kaliforniassa, asunnossa jossa hän eli yhdessä Matt Watsonin ja Ryan Mageen kanssa, ennen kuin he muuttivat omiin asuntoihinsa. Mark on hyvissä väleissä suosittujen tubettajien PewDiePien, Jacksepticeyen kanssa ja tekee hyvin samanlaista videosisältöä Youtubeen.

Fischbachin faneja kutsutaan nimellä ”Markiplier’s Heroes” ja hän on suunnitellut perustavasta saman nimen alla toimivan hyväntekeväisyysjärjestön.

Kolmen vuoden ajan Fischbach editoi videonsa itse, mutta 31. elokuuta 2015 alkaen hänen lataamissaan videoissa nähdään osallisena hänen editorinsa Matt Watson, joka oli Youtube-kanava Cyndagon jäsen kunnes ryhmän jäsen Daniel Kyre kuoli itsemurhayrityksensä jälkeisenä päivänä. Fischbach tekee nykyään myös sketsejä Mageen ja Watsonin kanssa.

Marraskuussa 2019 Mark aloitti YouTube kanavan nimeltä "Unus Annus" ystävänsä Ethanin (YouTubessa crankgameplays) kanssa. Kanavalle ladattiin videoita tasan vuoden ajan päivittäin, kunnes 14.11.2020 kanava poistettiin kokonaan eikä sen videoita ole mahdollisuutta nähdä mistään. Videot olivat huumori/vlogi -aiheisia.

Lähteet

Aiheesta muualla 
Virallinen YouTube-kanava

Yhdysvaltalaiset tubettajat
Vuonna 1989 syntyneet
Elävät henkilöt
Finnlamelli

Finnlamelli on Etelä-Pohjanmaan Alajärvellä toimiva hirsitalojen valmistaja ja lamellihirsien kehittäjä. Se on perustettu 1995 ja kuulunut vuodesta 2018 DEN Groupiin.

Finnlamelli valmistaa muuttovalmiita tai osavalmiita hirsirakenteisia omakoti- ja vapaa-ajan rakennuksia. Lisäksi se toimittaa hirsirakenteisia koulu-, päiväkoti- ja muita rakennuksia julkiselle ja yksityiselle sektorille.

Finnlamellin tuotannosta noin viidennes menee vientiin. Tärkeimpiä vientimaita ovat Japani, Norja, Ruotsi ja Hollanti. Finnlamelli on Suomen toiseksi suurin hirsitalotoimittaja noin 40 % markkinaosuudellaan. Yritys työllistää 120 henkilöä.

Lähteet

Aiheesta muualla
 finnlamelli.fi - talovalmistajan sivusto

Suomalaiset rakennustuotevalmistajat
Rakentamisen tuotemerkit
Alajärvi
Etsikkokäräjät

Etsikkokäräjät olivat Ruotsissa (ja sen mukana Suomessa kuninkaan tai kuninkaan valtuuttamien henkilöiden pitämiä käräjiä. Kuninkaan tuomiovallasta kerrotaan jo Ruotsin maakuntalaeissa, mutta tarkemmat määräykset kuninkaan käräjistä annettiin maanlaeissa, joissa niitä nimitetään kuninkaan etsikko- ja oikaisukäräjiksi. Etsikkokäräjillä oli tavallisesti 12-miehinen lautakunta, johon kuului kuusi rälssimiestä ja kuusi talonpoikaa. Kun Birger-jaarli sääti rauhanlain, kuninkaan tuomiovalta sai entistä laajemman merkityksen. Maunu Eerikinpojan maanlaissa määrättiin niitä pidettäviksi kihlakunnissa, ja näissä lautakuntaan kuului kuusi rälssimiestä ja kuusi talonpoikaa. Nämä jäsenet nimitti tuomari. Eerik Pommerilainen muutti etsikkokäräjäsäädöksiä: Hän määräsi jokaiseen maakuntaan vakinaisen tuomioistuimen ja kumosi mahdollisuuden vedota kuninkaaseen. Tuomareina olivat piispa, laamanni, kaksi kanunkia sekä kuusi kuninkaan valitsemaa ritaria ja asemiestä. Etsikkokäräjiä pidettiin erityisesti 1500-luvulla. Ne lakkasivat, kun hovioikeuksia alettiin perustaa vuonna 1614.

Lähteet 

Ruotsin oikeushistoria
Suomen oikeushistoria
Pekka Orpana

Pekka Einari Orpana (s. 19. helmikuuta 1957 Helsinki) oli Suomen Serbian suurlähettiläs  vuosina 2011–2015 ja edustuston päällikkö. 

Orpana syntyi konttoripäällikkö Yrjö Orpanan ja liikkeenharjoittaja Anja Haapalaisen perheeseen. Oikeustieteen kandidaatti ja varatuomari Orpanasta tuli 1979. Hän avioitui 1980 varanotaari Paula Kurun kanssa. 

Ulkoministeriön palvelukseen Orpana tuli 1982. Hän on työskennellyt Marseillessa 1983–1984, Algeriassa 1985–1988, Lontoossa 1988–1991, New Yorkissa 1994–1997 ja Pretoriassa 1997–2001. Suurlähettiläänä Perussa Orpana oli 2007–2011 ja ulkoministeriön Keski- ja Kaakkois-Euroopan yksikön päällikkönä hän toimi 2002–2007.

Lähteet 

Suomen suurlähettiläät
Suomalaiset juristit
Elävät henkilöt
Vuonna 1957 syntyneet
Ness

Ness voi tarkoittaa seuraavia:

 Ness, Nessa, Ulaidin prinsessa irlantilaisessa mytologiassa
 Loch Ness, järvi Skotlannissa
 Ness, joki Skotlannissa
 Ness City, kaupunki Nessin piirikunnassa Kansasissa, Yhdysvalloissa
 Victory Vegas Jackpot Ness, moottoripyörämalli
 HMS Ness (1905), Britannian kuninkaallisen laivaston torpedovenehävittäjä
 Ness, sukunimenä:
 Aaron Ness (s. 1990), yhdysvaltalainen jääkiekkoilija
 Eliot Ness (1903–1957), yhdysvaltalainen kieltolain aikaisten viinan salakuljettajien jäljittäjä
 DJ Eliot Ness, suomalainen DJ 
 Jon Øivind Ness (s. 1968), norjalainen säveltäjä
 Mike Ness (s. 1962), yhdysvaltalainen kitaristi, laulaja ja lauluntekijä
Nokia 610

Nokia 610 -autopuhelinsarja on Nokia Oyj:n valmistama Bluetooth-laite. Laite on eri kuin myöhemmin julkaistu Nokia Lumia 610. Laite toimii GSM 900/1800 -verkoissa.

Laitteeseen kuuluvat:
 radiolaite TFE-4
 näyttölaite SU-11
 syöttölaite (input) CUW-3
 ulkoinen kaiutin SP-2
 mikrofoni HFM-8 

Yhteensopivat puhelimet:
 Nokia 6230
 Nokia 6810
 Nokia 6820

Lähteet

Aiheesta muualla 
 User’s Guide Installation Guide 

610
Vauvoja

”Vauvoja” on suomalaisartisti Kasmirin kappale, joka julkaistiin singlenä 15. toukokuuta 2015. Kappaleella on mukana myös SAARA. Kappaleen ovat säveltäneet Kasmirin ja SAARAn lisäksi Hank Solo, Jonas W. Karlsson sekä Mikko Kuoppala ja sen sanoituksesta vastaavat Kasmir, Saara ja Mikko Kuoppala. Kappale on sävelletty ja nauhoitettu Los Angelesissa.

Kappale Kesäkumi-kampanjan vuoden 2015 tunnuskappale. Kappale on kampanjan 20. kesäkumikappale. Kappale poikkeaa teemaltaan aiempien vuosien kesäkumikappaleista, sillä ne ovat aiemmin liittyneet muun muassa irtosuhteisiin. ”Vauvoja”-kappale puolestaan kertoo rakkaudesta, lasten hankinnasta sekä vakavasta parisuhteesta.

Kappaleen musiikkivideo julkaistiin samanaikaisesti singlen kanssa 15. toukokuuta 2015. Videolla perinteiset sukupuoliroolit on käännetty toisin päin ja SAARA nähdään videolla menestyvänä ”business-naisena” sekä pelipaitaan sonnustautuneena sohvaperunana. Kasmir puolestaan siivoaa kotia ja tarjoilee kotonaan drinkkejä ystävilleen. Videota on katsottu YouTube-palvelussa yli 4 miljoonaa kertaa.

”Vauvoja”-kappaleesta julkaistiin 2. syyskuuta 2015 akustinen versio. Versiosta julkaistiin musiikkivideo 7. syyskuuta 2015, joka kuvattiin Helsingin taiteiden yössä.

Kappaleet 
Perusversio

Akustinen versio

Menestys 
Elokuussa 2015 kappaleella myönnettiin aiemmin lähinnä elintarvikkeille annettu Sydänmerkki. Samaan aikaan kappale saavutti myös singlen platinalevyn, sillä sitä on kuunnelty Spotifyssa yli 4 miljoonaa kertaa.

Kappale nousi kesällä 2015 viideksi peräkkäiseksi viikoksi Suomen soitetuimmaksi radiokappaleeksi. YleX:n musiikkipäällikkön Peppi Puljujärven mukaan kappale nousi ensimmäisenä kesäkumikappaleena myös muiden radiokanavien soittolistoille, kun aiemmin kesäkumikappaleet ovat soineet lähinnä Ylen radiokanavilla.

Listasijoitukset

Lähteet 

Vuoden 2015 kappaleet
Kasmirin kappaleet
Kesäkumikappaleet
LiveTulokset.com

LiveTulokset.com on FlashScoren kehittämä urheilutulospalvelu, josta näkee 28 urheilulajin ja yli 5 000 eri urheilusarjan tuloksia suomen kielellä. LiveTulosten mobiilisovellus julkaistiin 16. joulukuuta 2013 ja se on saatavilla Androidille ja iOSille. 

LiveTuloksissa on mahdollista lisätä tiettyjä urheilulajeja, liigoja tai otteluita omiin suosikkeihinsa, jolloin kyseiset tapahtumat näkee kunkin lajin etusivulla. LiveTulosten jalkapallo-osuudessa on myös livekommentointi joihinkin suurten sarjojen otteluihin. LiveTulokset näyttää myös tilastoja seitsemästä eri urheilulajista. Pelkästään eri jalkapallokilpailuita sovelluksessa on yli tuhat. Mobiilisovelluksen lisäksi LiveTuloksilla on oma internet-sivusto, josta näkee myös samojen urheilulajien tulokset kuin mobiilisovelluksestakin.

Lähteet 

Suomalaiset urheilusivustot
IOS-sovellukset
Android-sovellukset
Roni Peiponen

Roni Peiponen (s. 9. huhtikuuta 1997 Kuopio) on suomalainen jalkapalloilija. Pelipaikaltaan hän on oikea laitapuolustaja.

Peiponen on Malminkartanon Pedon ja Helsingin Jalkapalloklubin kasvatti. Kaudella 2014 hän pelasi HJK:n reservijoukkueen Klubi 04:n paidassa neljä ottelua Kakkosessa. Keväällä 2015 Peiponen pelasi HJK:n edustusjoukkueessa Liigacupia ja Suomen cupia. Veikkausliigassa hän debytoi toukokuussa 2015 IFK Mariehamnia vastaan pelaten täydet minuutit. Marraskuussa 2015 hän teki kolmen ja puolen vuoden sopimuksen Molde FK:n kanssa. Kaudella 2016 hän palasi HJK:hon ensin lainasopimuksella ja kaudesta 2017 lähtien sopimuspelaajana.

Peiponen ilmoitti kesällä 2020 lopettavansa uransa.

Peiponen on pelannut vuodesta 2012 yhteensä 35 ottelua Suomen eri poikamaajoukkueissa.

Lähteet

Suomalaiset jalkapalloilijat
Vuonna 1997 syntyneet
Elävät henkilöt
Unelmia (SIG:n albumi)


Unelmia on suomalaisen popyhtyeen SIGin syksyllä 1984 julkaisema albumi. Levyn tuotti Johanna Kustannus. Levyn tunnetuin kappale oli radiohitti "Ludwig van Beethoven". Myös "Sadan vuoden yksinäisyys" on muodostunut suomalaisen popin klassikoksi. Levy nosti Sigin uudestaan nuorison suosioon.

Kaupallinen suosio 

Unelmia myi 24 000 kappaletta, lähelle kultalevyrajaa. Levy nousi listoille maaliskuussa 1985.
"Unelmia" oli korkeimmillaan myyntilistan sijalla 29, ja pysyi siellä kolme viikkoa. . Suosikin numero 6:n mukaan listasijoitus oli 30, aiempi 19. Mitä Suomi soittaa -kirjan mukaan listasijoitus oli 19, ja albumi pysyi listalla kuukauden ajan. Portaat Purppurasumuun -kirjan mukaan levy oli listalla sijalla 16 pysyen siellä seitsemän viikkoa.

Kappaleet 
A-puoli
Ludwig van Beethoven
Sadan vuoden yksinäisyys
Pidä kii unelmistas
Tuonela
Aika on
Susanna

B-puoli
Rakastan sua vain
Raskaan metallin sirkus
Nuorten sävellahja
Kuunsilta (sinä & hän)
Suomalaisen rokin historia

Kokoonpano 
 Matti Inkinen – laulu
 Rauno Linja-aho – kitara
 Ari Hemmilä – bassokitara
 Jukka Merisaari – rummut
 Juha Oksanen – kosketinsoitin, taustalaulu

Lähteet

Viitteet

Aiheesta muualla 
 Unelmia discogs.com -sivustolla
 Unelmia finnmusic.net -sivustolla

SIG:n albumit
Vuoden 1985 albumit
T. T. Oksalan tuottamat albumit
David López Silva

David López Silva (s. 9. lokakuuta 1989 Barcelona) on espanjalainen jalkapalloilija, joka edustaa Espanjan Primera Divisiónissa pelaavaa Espanyolia. Oikeajalkainen López on pelipaikaltaan puolustava keskikenttäpelaaja.

Ura

Seurajoukkueura 
López aloitti uransa Espanyolissa, jonka kakkosjoukkueessa hän pelasi vuosina 2008–2011 54 ottelua. Vuosina 2009–2010 hän kävi lainalla Segunda División B:n Terrassa FC:ssä. Espanyolin edustusjoukkueessa Primera Divisiónissa López debytoi syyskuussa 2010 CA Osasunaa vastaan. Avausmaalinsa seurassa hän teki elokuussa 2013 Valencia CF:n verkkoon. Vuosina 2011–2012 hän oli lainalla  Segunda División B:n CD Leganésissa ja vuosina 2012–2013 Segunda Divisiónin SD Huescassa.

Elokuussa 2014 López siirtyi Italian Serie A:n SSC Napoliin. Debyytti seuran paidassa tapahtui syyskuussa 2014 Udinesea vastaan. Hän voitti seuran kanssa joulukuussa 2014 Italian supercupin Juventuksen kaaduttua Qatarissa pelatussa finaalissa rangaistuspotkuilla. López debytoi kaudella 2014–2015 myös Eurooppa-liigassa, jossa hän teki yhdeksässä pelaamassaan ottelussa yhden maalin, tappiollisen välieräsarjan avausottelussa Dnipro Dnipropetrovskia vastaan.

Maajoukkueura 
Barcelonassa, Kataloniassa syntynyt López teki debyyttinsä Katalonian jalkapallomaajoukkueessa vuonna 2013. Hän voi kuitenkin edustaa maajoukkuetasolla myös Espanjaa, sillä Katalonian maajoukkue ei kuulu FIFAan.

Lähteet 

Espanjalaiset jalkapalloilijat
Vuonna 1989 syntyneet
Elävät henkilöt
GAGLE

GAGLE (, gaguru) on japanin Miyagin prefektuurin pääkaupungista Sendaista lähtöisin oleva vuonna 1996 perustettu kolmijäseninen - hip hop -yhtye.

Yhtye teki debyyttinsä vuonna 1996 julkaistulla albumillaan ”BUST THE FACTS.”
Hip hop trion perustivat Hunger, DJ MITSU THE BEATS ja DJ Mu-R.

Japanilaiset hip hop -yhtyeet
Dolwyddelanin linna

Dolwyddelanin linna on walesilainen linna, jonka on rakennuttanut Llywelyn ap Iorwerth 1200-luvulla. Hän rakennutti myös ympärysmuurin. Edvard I:n joukot valtasivat linnan walesilaisilta vuonna 1283 ja se pidettiin miehitettynä vuoteen 1290. Paroni Willoughby de Eresby aloitti kunnostustyöt vuonna 1848.

Linnan omistaa nykyään Walesin hallituksen kulttuuriperintöä hoitava Cadw.

Lähteet

Aiheesta muualla 

Dolwyddelan Castle
Castles, Forts and Battles
Castlefacts: Dolwyddelan Castle
Dolwyddelan Castle, Wales: A Sentinel Standing Over Snowdonia

Conwyn (county borough) rakennukset ja rakennelmat
Walesin linnat
Grade I -luokan rakennukset Walesissa
Luettelo Suomen diplomaattisista edustajista Aasiassa

Tämä on luettelo Suomen diplomaattisista edustajista Aasiassa. Luettelossa ovat mukana kaikki historialliset edustajat kohdemaittain. Luettelossa sisältää Lähi-idän, Oseanian sekä Keski-Aasian maat.

Suomen nykyiset  edustustot Aasiassa

Abu Dhabi (Yhdistyneet arabiemiirikunnat)

Ankara (Turkki)

Bagdad (Irak)
Suurlähetystö suljettiin Persianlahden sodan yhteydessä vuoden 1991 jälkeen. Suomen suhteita Irakiin hoiti pitkään Damaskoksen suurlähettiläs. Suurlähetystö aloitti toimintansa uudelleen joulukuussa 2019.

Bangkok (Thaimaa)

Beirut (Libanon)
Vuodesta 1985 Suomen suhteita Libanoniin on hoitanut Damaskoksen suurlähettiläs. Syyrian levottomuuksien vuoksi Damaskoksen lähetystöstä poistunut henkilökunta on syyskuusta 2012 alkaen kuitenkin sijoitettu yhteystoimistoon Beirutiin. Suomen Beirutin suurlähetystö avattiin uudelleen 1.3.2015.

Canberra (Australia)

Hanoi (Vietnam)

Jakarta (Indonesia)

Kabul (Afganistan)

Katmandu (Nepal)

Kuala Lumpur (Malesia)

Kuwait
Vuodesta 2002 Suomen suhteita Kuwaitiin on hoitanut Riadin suurlähettiläs.

New Delhi (Intia)

Nur-Sultan (Kazakstan)

Peking

Kiinan tasavalta

Kiinan kansantasavalta

Riad (Saudi-Arabia)

Seoul (Korean tasavalta)

Singapore

Teheran (Iran)

Tel Aviv (Israel)

Yangon (Myanmar)

Tokio (Japani)

Lakkautetut edustustot

Damaskos (Syyria)
Damaskoksen lähetystön henkilökunta on maaliskuusta 2012 alkaen poistunut maasta Syyrian levottomuuksien vuoksi. Syyskuusta 2012 toimipaikkana on ollut tilapäinen yhteystoimisto Beirutissa.Suomen Beirutin suurlähetystö avattiin uudelleen 1.3.2015. Suurlähetystö suljettiin pysyvästi 19.3.2013

Islamabad (Pakistan)
Suomen suhteita Pakistaniin hoiti vuosina 1951–1974 Ankaran ja vuosina 1974–2001 Teheranin suurlähettiläs, vuoteen 1962 lähettilään ja sen jälkeen suurlähettilään tittelillä. Islamabin suurlähetystö suljettiin 1.8.2012, minkä jälkeen suurlähettiläs on akkreditoitu Helsingistä.

Manila (Filippiinit)
Lähetystö lakkautettiin vuonna 2012, minkä jälkeen Suomen suhteita Filippiineihin on hoitanut Kuala Lumpurin suurlähettiläs.

Katso myös
Luettelo Suomen diplomaattisista edustustoista

Lähteet
Jussi Nuorteva ja Tuire Raitio (toim.): Ulkoasiainhallinnon matrikkeli 1918–1993, osa 2. Ulkoasiainministeriö 1996. ISBN 951-724-076-7

Viitteet

Luettelot Suomen diplomaattisista edustajista
|}